**Príloha 5**

**Práca s rodinnými príslušníkmi**

V Domove sociálnych služieb Ladomerská vieska sa poskytujú sociálne služby pre 50 PSS, ktorí boli v minulosti umiestňovaní do zariadenia z celého Slovenska. Spoluprácu s rodinnými príslušníkmi ovplyvňujú nasledovné faktory:

* Vzdialenosť z pôvodného bydliska
* Dlhodobý pobyt v zariadení a s tým súvisiace prerušenie kontaktov s rodinou a komunitou
* Vyšší vek PSS aj ich príbuzných
* Nezáujem o kontakt zo strany príbuzných (súrodencov)
* Mnohí nemajú blízkych príbuzných (rodičia zomreli)
* Predsudky z minulosti (nedostatok informácií o zdravotných postihnutiach a poskytovaní sociálnych služieb)

### Rodinná situácia prijímateľov

|  |  |
| --- | --- |
| **Počet prijímateľov** | **Kontakt s rodinnými príslušníkmi** |
|  | **Pravidelný kontakt (min. 1 x mesačne)** | **Sporadický kontakt (niekoľko krát do roka)** | **Žiadny kontakt** | **Súdne rozhodnutie** |
| 50 | 18 | 17 | 15 | 0 |

Kontakty s príbuznými sa realizujú rôznymi formami, a to telefonicky, mailovou komunikáciou, osobnou návštevou príbuzných v zariadení a tiež osobnými návštevami zamestnancov zariadenia v mieste bydliska príbuzného. Rodinní príslušníci a priatelia z komunity môžu návštevy vykonávať neobmedzene. O mnohých prijímateľov sociálnej služby, ktorí sú v zariadení dlhú dobu, rodina ani príbuzní nejavia záujem. PSS, ktorí prišli do zariadenia v posledných rokoch majú rozvinuté vzťahy s rodinou, príbuznými a s komunitou, ktoré udržiavajú a rozvíjajú aj po príchode do zariadenia. S rodinnými príslušníkmi, ktorí sú opatrovníkmi je kontakt intenzívnejší, pretože si to vyžaduje samotné vykonávanie funkcie opatrovníka, vybavovanie dokladov, platenie úhrad, úradných záležitostí a pod.

Jednou z foriem rozvíjania vzťahov a spolupráce s príbuznými je organizovanie rôznych podujatí pre rodinných príslušníkov a širokú verejnosť. O podujatí sú informovaní formou pozvánok, pričom počet zúčastnených členov rodiny nie je obmedzený. Jedná sa športové, kultúrne a voľnočasové aktivity:

* Predvianočné stretnutie
* Posedenie pri guláši
* Športové hry
* Benefičný koncert Na krídlach anjelov
* Prehliadka umeleckej tvorivosti „Ladomerský anjel“
* Spoločné dovolenky

Príbuzní boli v predchádzajúcom období (počas realizácie národného projektu DI v rokoch 2013-2015) informovaní o transformačných aktivitách v štádiu plánovania a vízie zariadenia do budúcnosti pri návštevách v zariadení prostredníctvom neformálnych rozhovorov. V úvodnej etape príprav na transformáciu (2018-2021) začíname s realizáciou komunikačného plánu s príbuznými a rodinou. V komunikačnom pláne máme zahrnuté nasledovné aktivity:

**Neformálne stretnutia**

* Príbuzných pozveme na neformálne stretnutie v areáli DSS, na ktorom sa opäť stretnú so svojimi blízkymi a s personálom DSS. Súčasťou stretnutia bude poskytnutie komplexnej informácie o plánovanej transformácii spolu s predstavením vízie skvalitnenia sociálnej služby. Osobná účasť príbuzných je dôležitá z dôvodu okamžitého zodpovedania otázok, rešpektovania pripomienok a redukovania obáv z nového neznámeho postupu.
* Informovanie prostredníctvom našej webovej stránky
* Zaregistrovanie sa na sociálnej sieti (facebook) – priebežné informovanie o procese DI a komunikácia s príbuznými
* Opakované stretnutia s príbuznými podľa potreby